Priekšlikums PADOMES LĒMUMS par to, lai Savienības vārdā parakstītu un provizoriski piemērotu Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Alžīrijas Republiku, no otras puses, par Pamatnolīgumu starp Eiropas Savienību un Alžīrijas Republiku par vispārējiem principiem Alžīrijas Republikas līdzdalībai Savienības programmās /* COM/2014/0385 final - 2014/0196 (NLE) */





PASKAIDROJUMA RAKSTS Eiropas kaimiņattiecību politikas (EKP) ietvaros veiktā pakāpeniska noteiktu Savienības programmu un aģentūru atvēršana EKP partnervalstu līdzdalībai ir viens no daudzajiem pasākumiem, kuru mērķis ir veicināt reformas, modernizāciju un pārejas procesus Eiropas Savienības kaimiņu reģionos. Komisija plašāk izklāstīja šo politikas aspektu savā 2006. gada decembra paziņojumā par vispārējo pieeju Eiropas kaimiņattiecību politikas partnervalstu līdzdalībai Kopienas aģentūrās un Kopienas programmās[1]. Padome šo pieeju apstiprināja 2007. gada 5. marta secinājumos[2]. Pamatojoties uz minēto paziņojumu un secinājumiem, Padome 2007. gada 18. jūnijā pieņēma sarunu norādes Komisijai sarunu risināšanai ar Alžīriju, Armēniju, Azerbaidžānu, Ēģipti, Gruziju, Izraēlu, Jordāniju, Libānu, Maroku, Moldovu, Palestīniešu pašpārvaldi, Tunisiju un Ukrainu par pamatnolīgumiem par vispārējiem principiem šo valstu līdzdalībai Kopienas programmās[3]. 2007. gada jūnija Eiropadome[4] atkārtoti apstiprināja lielo nozīmi, kāda ir Eiropas kaimiņattiecību politikai, un apstiprināja prezidentvalsts progresa ziņojumu[5], kuru iesniedza izskatīšanai Padomē 2007. gada 18. un 19. jūnijā, kā arī ar to saistītos Padomes secinājumus[6]. Šajā ziņojumā tika atgādinātas Padomes norādes sarunu risināšanai par attiecīgajiem papildprotokoliem. Komisijas un Eiropas Savienības Augstās pārstāves ārlietās un drošības politikas jautājumos kopīgajā paziņojumā "Jauna reakcija uz pārmaiņām kaimiņvalstīs"[7], ko apstiprināja 2011. gada 20. jūnija Padomes secinājumos, tika vēl vairāk uzsvērts ES nodoms atvieglot partnervalstu līdzdalību ES programmās. Šobrīd protokoli ir parakstīti ar Armēniju, Gruziju, Izraēlu, Jordāniju, Moldovu, Maroku un Ukrainu. Alžīrija 2013. gada februārī pauda savu ieinteresētību piedalīties plašā to programmu klāstā, kas ir pieejamas Eiropas kaimiņattiecību politikas partnervalstīm. Pielikumā ir pievienots protokols tā galīgajā redakcijā, par kuru sarunās ar Alžīriju tika panākta vienošanās. Komisija ar šo iesniedz pieņemšanai priekšlikumu Padomes lēmumam par protokola parakstīšanu. Šajā protokolā ir ietverts Pamatnolīgums par vispārējiem principiem Alžīrijas līdzdalībai Savienības programmās. Tajā ir ietverti standartnosacījumi, kurus būtu jāpiemēro visām EKP partnervalstīm, ar kurām jānoslēdz šādi protokoli. Sarunu gaitā izstrādātajā tekstā paredzēts arī, ka puses piemēro šā protokola noteikumus provizoriski no tā parakstīšanas dienas. Vienlaicīgi Komisija iesniedz priekšlikumu Padomes lēmumam par minētā protokola noslēgšanu. Padome ir aicināta pieņemt šādu ierosinātu lēmumu. 2014/0196 (NLE) Priekšlikums PADOMES LĒMUMS par to, lai Savienības vārdā parakstītu un provizoriski piemērotu Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Alžīrijas Republiku, no otras puses, par Pamatnolīgumu starp Eiropas Savienību un Alžīrijas Republiku par vispārējiem principiem Alžīrijas Republikas līdzdalībai Savienības programmās EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 212. pantu saistībā ar 218. panta 5. punktu un 7. punktu, ņemot vērā Eiropas Komisijas priekšlikumu, tā kā: (1) Padome 2007. gada 18. jūnijā pilnvaroja Komisiju risināt sarunas par protokola noslēgšanu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Alžīrijas Republiku, no otras puses, par Pamatnolīgumu starp Eiropas Savienību un Alžīrijas Republiku par vispārējiem principiem Alžīrijas Republikas līdzdalībai Savienības programmās (turpmāk "protokols"). (2) Šīs sarunas ir pabeigtas. (3) Protokola mērķis ir izklāstīt finanšu un tehniskos noteikumus, kas ļautu Alžīrijai piedalīties konkrētās Savienības programmās. Horizontālie principi, ko nosaka protokols, veido ekonomisku, finanšu un tehnisku sadarbības pasākumu, kas sniedz piekļuvi palīdzībai, jo īpaši finansiālai palīdzībai, ko saskaņā ar Savienības programmām sniegtu Savienība. Šie principi ir piemērojami tikai tām Savienības programmām, kurās Alžīrijas iespēju piedalīties paredz attiecīgie izveides tiesību akti. Tāpēc protokola parakstīšana un provizoriska piemērošana neietver tādu pilnvaru īstenošanu, ko paredz programmās realizētā dažādu nozaru politika un kas tiek īstenotas, izveidojot programmas. (4) Protokols būtu jāparaksta Savienības vārdā, un tas būtu jāpiemēro provizoriski, kamēr tiek pabeigtas procedūras tā noslēgšanai, IR PIEŅĒMUSI ŠO LĒMUMU. 1. pants Ar šo tiek atļauts Savienības vārdā parakstīt Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Alžīrijas Republiku, no otras puses, par Pamatnolīgumu starp Eiropas Savienību un Alžīrijas Republiku par vispārējiem principiem Alžīrijas Republikas līdzdalībai Savienības programmās (turpmāk "protokols"), ņemot vērā tā noslēgšanu. Protokola teksts ir pievienots šim lēmumam. 2. pants Padomes Ģenerālsekretariāts sagatavo pilnvaru instrumentu, lai protokolu, ņemot vērā tā noslēgšanu, parakstītu persona vai personas, ko izraudzījies sarunvedējs. 3. pants Protokolu provizoriski piemēro no tā parakstīšanas dienas, kamēr tiek pabeigtas procedūras tā noslēgšanai. Protokola parakstīšanas dienu Padomes Ģenerālsekretariāts publicēs Eiropas Savienības Oficiālajā Vēstnesī. 4. pants Komisija ir tiesīga Savienības vārdā noteikt konkrētus noteikumus un nosacījumus, kas attiecas uz Alžīrijas dalību katrā konkrētā programmā, tostarp finansiālo ieguldījumu. Komisija informēs attiecīgo Padomes darba grupu. 5. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs [1] COM(2006) 724 galīgā redakcija, 2006. gada 4. decembris. [2] Vispārējo lietu un ārējo attiecību padomes (VLĀAP) 2007. gada 5. marta secinājumi. [3] Padomes lēmums (ar ierobežotu piekļuvi), ar ko pilnvaro Komisiju risināt sarunas par protokoliem […], dokuments 10412/07. [4] Prezidentvalsts secinājumi – Briselē, 2007. gada 21. un 22. jūnijā, dokuments 11177/07. [5] Prezidentvalsts progresa ziņojums par "Eiropas Kaimiņattiecību politikas stiprināšanu", dokuments 10874/07. [6] Secinājumi par Eiropas Kaimiņattiecību politikas stiprināšanu, ko Padome (Vispārējās lietas un ārējās attiecības) pieņēma 2007. gada 18. jūnijā, dokuments 11016/07. [7] COM(2011) 303 galīgā redakcija, 2011. gada 25. maijs. PIELIKUMS PROTOKOLS Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Alžīrijas Tautas Demokrātisko Republiku, no otras puses, par pamatnolīgumu starp Eiropas Savienību un Alžīrijas Tautas Demokrātisko Republiku par vispārējiem principiem Alžīrijas Tautas Demokrātiskās Republikas līdzdalībai Savienības programmās EIROPAS SAVIENĪBA, turpmāk "Savienība", no vienas puses, un ALŽĪRIJAS TAUTAS DEMOKRĀTISKĀ REPUBLIKA, turpmāk tekstā „Alžīrija", no otras puses, turpmāk kopā "Puses", tā kā: (1) Alžīrija ir noslēgusi Eiropas un Vidusjūras regiona valstu nolīgumu starp Eiropas Kopienām un to dalībvalstīm, no vienas puses, un Alžīriju, no otras puses (turpmāk — "Nolīgums"), kurš stājās spēkā 2005. gada 1. septembrī. (2) Eiropadomes 2004. gada 17. un 18. jūnija sanāksmē Briselē atzinīgi tika novērtēti Eiropas Komisijas priekšlikumi par Eiropas kaimiņattiecību politiku (EKP) un apstiprināti Padomes 2004. gada 14. jūnija secinājumi. (3) Padome pēc tam vairākkārt ir pieņēmusi secinājumus, ar kuriem tā atbalstīja šo politiku. (4) Padome 2007. gada 5. martā pauda atbalstu Eiropas Komisijas 2006. gada 4. decembra paziņojumā[1] izklāstītajai vispārējai pieejai, saskaņā ar kuru Eiropas kaimiņattiecību politikas partneri atbilstīgi to sasniegumiem var piedalīties Kopienas aģentūru darbā un Kopienas programmās, ja to pieļauj juridiskais pamats. (5) Alžīrija ir paudusi vēlmi piedalīties vairākās Savienības programmās. (6) Īpašie noteikumi un nosacījumi, jo īpaši finansiālais ieguldījums, kā arī ziņošanas un novērtēšanas procedūras, par Alžīrijas līdzdalību katrā atsevišķā programmā būtu jānosaka Saprašanās memorandā starp Eiropas Komisiju un Alžīrijas kompetentajam iestādēm, IR VIENOJUŠĀS PAR TURPMĀKO. 1. pants Alžīrijai ir atļauts piedalīties visās pašreizējās un turpmākās Savienības programmās, kas saskaņā ar šo programmu pieņemšanas attiecīgajiem noteikumiem ir atvērtas Alžīrijas līdzdalībai. 2. pants Alžīrija sniedz finansiālu ieguldījumu Eiropas Savienības vispārējā budžetā atbilstīgi īpašajām programmām, kurās Alžīrija piedalās. 3. pants Alžīrijas pārstāvjiem ir atļauts piedalīties kā novērotājiem un saistībā ar jautājumiem, kuri attiecas uz Alžīriju, pārvaldības komitejās, kas atbildīgas par to programmu uzraudzību, kurās Alžīrija veic finanšu ieguldījumu. 4. pants Projektiem un iniciatīvām, ko iesniedz Alžīrijas dalībnieki, iespēju robežās piemēro tos pašus nosacījumus, noteikumus un procedūras, kas attiecas uz konkrētajām programmām un tiek piemērotas dalībvalstīm. 5. pants Īpašos noteikumus un nosacījumus par Alžīrijas līdzdalību katrā atsevišķā programmā, jo īpaši maksājamo finansiālo ieguldījumu, kā arī ziņošanas un novērtēšanas procedūras, nosaka Saprašanās memorandā starp Eiropas Komisiju un Alžīrijas kompetentajām iestādēm, balstoties uz attiecīgo programmu noteiktajiem kritērijiem. Ja Alžīrija piesakās Savienības ārējai palīdzībai, lai piedalītos kādā noteiktā Savienības programmā, pamatojoties uz 3. pantu Eiropas Parlamenta un Padomes Regulā (ES) Nr. 232/2014 (2014. gada 11. marts), ar ko izveido Eiropas kaimiņattiecību instrumentu, vai saskaņā ar jebkuru līdzīgu regulu, ar kuru paredz Savienības ārējo palīdzību Alžīrijai un ko var pieņemt nākotnē, nosacījumus, kas reglamentē to, kā Alžīrija izmanto Savienības ārējo palīdzību, nosaka finansēšanas līgumā. 6. pants Katrā saprašanās memorandā, kas noslēgts saskaņā ar 5. pantu, atbilstīgi Eiropas Parlamenta un Padomes Regulai (ES, Euratom) Nr. 966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu, ir noteikts, ka finanšu kontroli vai revīzijas, vai citas pārbaudes, tostarp administratīvas pārbaudes, veiks Eiropas Komisija, Eiropas Birojs krāpšanas apkarošanai (OLAF) un Revīzijas palāta, vai tās tiek veiktas ar šo iestāžu atļauju. Izstrādā detalizētus noteikumus par finanšu kontroli un revīzijām, administratīvajiem pasākumiem, sodiem un piedziņu, kas ļauj Eiropas Komisijai, Eiropas Birojam krāpšanas apkarošanai un Revīzijas palātai piešķirt tādas pilnvaras, kas ir līdzvērtīgas to pilnvarām attiecībā uz palīdzības saņēmējiem vai līgumslēdzējiem, kas dibināti Savienībā. 7. pants Šo protokolu piemēro, kamēr spēkā ir Nolīgums. Šo protokolu Puses paraksta un apstiprina saskaņā ar savām attiecīgajām procedūrām. Katra Puse var šo protokolu denonsēt, par to rakstveidā paziņojot otrai Līgumslēdzējai pusei. Šis protokols zaudē spēku sešus mēnešus pēc šāda paziņojuma dienas. Protokola izbeigšana pēc jebkuras Puses denonsēšanas neietekmē pārbaudes un kontroles, kas jāveic saskaņā ar noteikumiem, kas attiecīgā gadījumā paredzēti 5. un 6. pantā. 8. pants Ne vēlāk kā trīs gadus pēc šā protokola spēkā stāšanās dienas un reizi trijos gados pēc tam abas Puses var pārskatīt šā protokola īstenošanu, pamatojoties uz Alžīrijas faktisko līdzdalību Savienības programmās. 9. pants Šo protokolu piemēro, no vienas puses, teritorijās, uz kurām attiecas Līgums par Eiropas Savienības darbību, un saskaņā ar minētā līguma nosacījumiem, un, no otras puses, Alžīrijas teritorijā. 10. pants Puses vienojas, ka līdz protokola spēkā stāšanās brīdim tās pagaidu kārtībā piemēro šo protokolu no tā parakstīšanas dienas līdz tā noslēgšanai nākotnē, ņemot vērā šim nolūkam vajadzīgo procedūru pabeigšanu. Šis protokols galīgi stājas spēkā nākamā mēneša pirmajā dienā pēc dienas, kad Puses, izmantojot diplomātiskos kanālus, viena otrai paziņojušas, ka ir pabeigtas to procedūras, kas vajadzīgas, lai protokols stātos spēkā. 11. pants Šis protokols ir nolīguma neatņemama daļa. 12. pants Šis protokols ir sagatavots divos eksemplāros angļu, arābu, bulgāru, čehu, dāņu, franču, grieķu, holandiešu, horvātu, igauņu, itāļu, maltiešu, latviešu, lietuviešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienlīdz autentiski. Briselē, Eiropas Savienības vārdā – Alžīrijas Tautas Demokrātiskās Republikas vārdā – [1] COM(2006) 724 galīgā redakcija, 2006. gada 4. decembris.